Oficialusis leidinys L 039 , 17/02/1996 p. 0001 - 0004



Komisijos reglamentas (EB) Nr. 295/96 1996 m. vasario 16 d. nustatantis išsamias Tarybos reglamento (EEB) Nr. 1892/87 dėl suaugusių galvijų rinkos kainų registravimo, remiantis Bendrijos skerdenų klasifikavimo skale, taikymo taisykles EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 1987 m. liepos 2 d. Tarybos reglamentą (EEB) Nr. 1892/87 dėl galvijienos rinkos kainų registravimo [1], ypač į jo 2 straipsnį, kadangi Komisijos reglamente (EEB) Nr. 563/82 [2] su paskutiniais pakeitimais, padarytais Reglamentu (EEB) Nr. 2090/93 [3], nustatytos išsamios Tarybos reglamento (EEB) Nr. 1208/81 [4] su paskutiniais pakeitimais, padarytais reglamentu (EEB) Nr. 1026/91 [5], taikymo taisyklės, nustatant suaugusių galvijų rinkos kainas, remiantis Bendrijos skerdenų klasifikavimo skale; kadangi norint užtikrinti, kad nustatytos kainos atitiktų tipiškas šalyje gaminamos produkcijos kainas, būtina, jog skerdyklos, kuriose paskerdžiami dideli suaugusių galvijų kiekiai, arba asmenys, siunčiantys skersti tokius galvijų kiekius, privaloma tvarka praneštų kainas, taip užtikrinant, kad būtų gaunami duomenys apie ne mažiau kaip 25 % paskerstų galvijų pagrindiniuose produkcijos gamybos regionuose ir apie ne mažiau kaip 30 % paskerstų galvijų kiekvienoje valstybėje narėje, ir būtina, jog praneštoms įvairių regionų kainoms būtų pritaikyti svorio koeficientai, siekiant įvertinti jų svarbą visai galvijienos produkcijai; kadangi pačios valstybės narės turi nuspręsti, ar jų teritorija turi būti padalinta, ir jeigu taip, tai į kiek regionų; kadangi, tačiau, Jungtinėje Karalystėje intervencija jautienai taikoma atskirai Didžiajai Britanijai ir Šiaurės Airijai, sudarytieji Jungtinės Karalystės regionai turėtų apimti vien tik Didžiąją Britaniją ar vien tik Šiaurės Airiją; kadangi kai kuriose valstybėse narėse buvo įkurti regioniniai kainų nustatymo komitetai; kadangi tų komitetų sudėtis užtikrina subalansuotą ir objektyvų jų traktavimą, į jų nustatytas kainas reikėtų atsižvelgti apskaičiuojant šalies rinkos kainas; kadangi tikėtina, kad praneštos kainos, išskyrus atvejus, kai jos koreguojamos atsižvelgiant į papildomus mokėjimus, kuriuos prekybos jautiena sektoriuje atlieka subjektai, pagal šį reglamentą privalantys registruoti kainas, iškraipys apskaičiuotąsias šalies rinkos kainas; kadangi reikėtų panaikinti 1986 m. spalio 30 d. Komisijos reglamentą (EEB) Nr. 3310/86 dėl Bendrijos rinkos kainų registravimo, remiantis suaugusių galvijų skerdenų klasifikavimo skale [6], su paskutiniais pakeitimais, padarytais Reglamentu (EEB) Nr. 2089/93 [7]; kadangi Galvijienos vadybos komitetas per savo pirmininko nustatytą laiką nepateikė nuomonės, PRIĖMĖ ŠĮ REGLAMENTĄ: 1 straipsnis 1. Nacionalinės ir Bendrijos rinkos kainos registruojamos kiekvieną savaitę, remiantis suaugusių galvijų skerdenų klasifikavimo skale, nurodant tokių raumeningumo ir riebumo klasių skerdenų, suskirstytų į penkias kategorijas, apibrėžtas Reglamento (EEB) Nr. 1208/81 3 straipsnio 1 dalyje, kainas: a) jaunesnių nei dvejų metų nekastruotų bulių skerdenos: U2, U3, R2, R3, O2, O3; b) kitų nekastruotų bulių skerdenos: R3; c) kastruotų bulių (jaučių) skerdenos: U2, U3, U4, R3, R4, O3, O4; d) apsiveršiavusių patelių skerdenos: R3, R4, O2, O3, O4, P2, P3; e) kitų patelių skerdenos: U2, U3, R2, R3, R4, O2, O3, O4. 2. Valstybės narės nusprendžia, ar jų teritorija sudarys vieną regioną, ar ją reikia padalinti į kelis regionus. Šis sprendimas priimamas atsižvelgiant į: - jų teritorijos dydį, - administracinius sprendimus, jei tokių yra, - geografinius kainų svyravimus. Tačiau Jungtinėje Karalystėje turi būti ne mažiau kaip du regionai, būtent Didžiosios Britanijos ir Šiaurės Airijos regionai, kurie gali būti dalinami toliau, atsižvelgiant į pirmoje pastraipoje minėtus kriterijus. 2 straipsnis 1. Kainas turi registruoti šie asmenys: a) bet kurios skerdyklos, kurioje per metus paskerdžiama 20000 ar daugiau suaugusių galvijų, pačios ar jos pavedimu užaugintų ir (arba) jos įsigytų suaugusių galvijų, operatorius; b) bet kurios skerdyklos, kurią nurodė valstybė narė ir kurioje per metus paskerdžiama mažiau negu 20000 suaugusių galvijų, pačios ar jos pavedimu užaugintų ir (arba) jos įsigytų suaugusių galvijų, operatorius; c) bet kuris fizinis ar juridinis asmuo, kuris per metus skersti į skerdyklą pristato 10000 ar daugiau suaugusių galvijų; ir d) bet kuris fizinis ar juridinis asmuo, kurį nurodė valstybė narė ir kuris per metus skersti į skerdyklą pristato mažiau negu 10000 suaugusių galvijų. Valstybė narė turi užtikrinti, kad būtų užregistruotos kainos ne mažiau kaip: - 25 % paskerstų galvijų skerdenų tuose regionuose, kuriuose iš viso paskerdžiama ne mažiau kaip 75 % visų toje valstybėje narėje paskerdžiamų galvijų, ir - 30 % suaugusių galvijų, paskerstų jos teritorijoje, skerdenų. 2. Valstybės narės, kuriose, remiantis 1 dalies a ir c punktais niekas neturi registruoti kainų, gali kreiptis į Komisiją, prašydamos leisti nukrypti nuo 1 dalies nuostatų. Komisija, spręsdama, ar suteikti tokį leidimą, atsižvelgia į konkrečios valstybės narės galvijų skerdimo pramonės struktūros plėtrą, joje esančių skerdyklų našumą; ir siekį suderinti kainų registravimą bei pranešimo apie jas sistemą. Visi leidimai nukrypti nuo nuostatų suteikiami tik tam tikram laikui. 3. Pagal 1 dalies nuostatas registruojamos tos kainos, kuriomis įkainojami atitinkamu kainų registravimo laikotarpiu paskersti galvijai, skaičiuojant paskerstų galvijų skerdenų svoriu. Jeigu kalbama apie skerdyklą, kurioje skerdžiami pačios arba jos pavedimu užauginti galvijai, registruojama vidutinė kaina, mokama už toje skerdykloje tą pačią savaitę paskerstų galvijų tokios pačios kategorijos ir klasės skerdenas. Registruojant kiekvienos 1 straipsnio 1 dalyje minėtos klasės skerdenos kainą, nurodoma, už kokį vidutinį svorį ji mokama ir ar ta kaina buvo koreguota atsižvelgiant į kiekvieną Reglamento (EEB) Nr. 563/82 1 straipsnyje minėtą veiksnį, ar ne. 3 straipsnis 1. Kainas ir informaciją, minėtą 2 straipsnio 3 dalies trečioje pastraipoje, registruojamas remiantis 2 straipsnio nuostatomis nuo pirmadienio iki sekmadienio: - skerdyklos operatorius arba suinteresuotas fizinis ar juridinis asmuo praneša valstybės narės kompetentingai institucijai iki valstybės narės nustatyto termino, kuris negali sueiti vėliau kaip kitą trečiadienį, arba - jeigu valstybė narė taip nustatė, kompetentinga institucija gauna skerdykloje arba fizinio ar juridinio asmens patalpose. Tačiau, jeigu valstybė narė yra įsteigusi komitetą, nustatantį regiono kainas, ir jeigu suaugusių galvijų ir jų skerdenų pirkėjai ir pardavėjai turi jame po lygiai atstovų, o pirmininką samdo kompetentinga institucija, valstybė narė gali nurodyti, kad kainos ir informacija būtų siunčiamos tiesiogiai atitinkamo regiono komiteto pirmininkui. Jeigu valstybė narė neduoda tokio nurodymo, kompetentinga institucija siunčia jas to komiteto pirmininkui. Pirmininkas užtikrina, kad komiteto nariai nesužinotų nė vienos jiems pranešamos kainos šaltinio. 2. Pranešamos kainos yra vidutinės kiekvienos klasės kainos, nurodomos nacionaline valiuta. 3. Visos skerdyklos ar fiziniai arba juridiniai asmenys, minėti 2 straipsnio 1 dalyje, kurie suaugusių galvijų ar jų skerdenų tiekėjams moka papildomas sumas, ir kurios neįtrauktos į pranešamas kainas, informuoja savo valstybės narės kompetentingą instituciją apie paskutinį papildomą mokėjimą ir laikotarpį, už kurį tas mokėjimas buvo atliktas. Po to jie informuoja valstybę narę apie visus papildomus mokėjimus kiekvieną kartą, kai tik toks mokėjimas atliekamas. 4. a) Valstybės narės kompetentinga institucija, remdamasi pagal šio straipsnio 1 dalies nuostatas jai praneštomis kainomis, nustato kiekvienos klasės, apibrėžtos 1 straipsnio 1 dalyje, vidutines regiono kainas; b) 1 dalyje minėti komitetai, remdamiesi pagal šio straipsnio 1 dalies nuostatas jiems praneštomis kainomis, nustato kiekvienos klasės, apibrėžtos 1 straipsnio 1 dalyje, vidutines regiono kainas ir praneša apie jas valstybės narės kompetentingai institucijai; c) esant vienodai pirkimo kainai, kai partijoje yra ne daugiau kaip trijų gretimų raumeningumo klasių ir trijų gretimų riebumo klasių, vienos kategorijos skerdenos, nustatant kainas pagal a ir b punktus remiamasi tos raumeningumo klasės kaina, kurios skerdenų partijoje yra daugiausia arba, jeigu kiekvienos klasės skerdenų yra po lygiai, remiamasi vidurinės klasės, jeigu tokia yra, skerdenų kaina. Visais kitais atvejais į tokią kainą neatsižvelgiama. Tačiau, kai vienoda kaina perkama mažiau kaip 35 % visų valstybėje narėje paskerdžiamų suaugusių galvijų, ji gali nuspręsti neatsižvelgti į tokias kainas, atlikdama skaičiavimus pagal a ir b punktus; d) po to kompetentinga institucija apskaičiuoja kiekvienos klasės pirmines šalies kainas, pritaikydama regionų kainoms svorio koeficientus, kad būtų atsižvelgta į konkrečios kategorijos galvijų skerdimo apimties svarbą konkrečiame regione, palyginti su visa valstybės narės konkrečios kategorijos galvijų skerdimo apimtimi; e) kompetentinga institucija įveda kiekvienos klasės pirminių šalies kainų pataisas: - atsižvelgdama į kiekvieną Reglamento (EEB) Nr. 563/82 1 straipsnyje minimą veiksnį, jeigu tokių korekcijų dar nebuvo atlikta, ir - atsižvelgdama į papildomus mokėjimus, minimus 3 dalyje, jeigu konkrečios klasės kainos pataisa sudaro ne mažiau kaip 1 % tos kainos. Kompetentinga institucija, įvesdama pataisas pagal antrąją įtrauką, padalina visus papildomus mokėjimus, atliktus konkrečios valstybės narės jautienos sektoriuje per praėjusius finansinius metus, iš viso per metus paskerstų galvijų, kurių kainos pranešamos, kiekio tonomis. 5. Jeigu, valstybės narės kompetentingos institucijos nuomone, jai praneštos kainos: - taikomos nedideliam skerdenų kiekiui, ji į tas kainas neatsižvelgia, - atrodo nepatikimos, ji į jas atsižvelgia tik tada, jeigu ir kai įsitikina, kad tos kainos yra patikimos. 4 straipsnis 1. Valstybės narės kiekvieną savaitę nuo antradienio 14 val. ir ne vėliau kaip iki trečiadienio vidurnakčio praneša Komisijai pagal 3 straipsnio 4 dalies nuostatas apskaičiuotas kainas, galiojusias nuo praėjusio pirmadienio iki sekmadienio. Jos neturi teisės pranešti šių kainų jokioms kitoms institucijoms, kol nepranešė jų Komisijai. 2. Jeigu išskirtiniais atvejais arba dėl tiekimo sezoniškumo vienos ar daugiau klasių, minėtų 1 straipsnio 1 dalyje, didesnio skerdenų kiekio kainos valstybėje narėje ar regione negali būti registruojamos, Komisija gali naudoti paskutines tos klasės ar klasių kainas, užregistruotas prieš tokio pobūdžio įvykį; jeigu tokia padėtis tęsiasi daugiau kaip dvi savaites, Komisija gali nuspręsti laikinai nereikalauti pranešti tos klasės ar klasių skerdenų kainų ir laikinai perskirstyti svorio koeficientus, priskirtus toms klasėms. 5 straipsnis 1. Konkrečios kategorijos: a) kiekvienos raumeningumo ir riebumo klasės, išvardintos 1 straipsnio 1 dalyje, vidutinė Bendrijos kaina yra užregistruotų šalyje narėje atitinkamos raumeningumo ir riebumo klasės rinkos kainų svertinis vidurkis. Svorio koeficientas nustatomas remiantis kiekvienoje valstybėje narėje paskerdžiamų tos klasės galvijų kiekio ir visoje Bendrijoje paskerdžiamų tos klasės galvijų kiekio santykiu; b) kiekvienos raumeningumo klasės vidutinė Bendrijos kaina yra tą raumeningumo klasę sudarančių riebumo klasių vidutinių Bendrijos kainų svertinis vidurkis; svorio koeficientas nustatomas remiantis paskerdžiamų kiekvienos riebumo klasės galvijų kiekio ir visoje Bendrijoje paskerdžiamų tos raumeningumo klasės galvijų kiekio santykiu; c) vidutinė Bendrijos kaina yra a punkte minėtų Bendrijos kainų svertinis vidurkis; svorio koeficientas nustatomas remiantis paskerdžiamų kiekvienos klasės, minėtos a punkte, galvijų kiekio ir visoje Bendrijoje paskerdžiamų tos kategorijos galvijų kiekio santykiu. 2. Visų kategorijų kartu vidutinė Bendrijos kaina yra 1 dalies c punkte minėtų vidutinių kainų svertinis vidurkis; svorio koeficientas nustatomas remiantis paskerstų kiekvienos kategorijos galvijų kiekio ir visoje Bendrijoje paskerdžiamų suaugusių galvijų kiekio santykiu. 3. Svorio koeficientai reguliariai tikrinami, kad būtų atsižvelgiama į nacionaliniu ir Bendrijos mastu registruojamas tendencijas. 6 straipsnis Valstybės narės iki 1996 m. liepos 1 d. ir po to kiekvienais metais iki balandžio 15 d. išsiunčia Komisijai: a) konfidencialų skerdyklų, įpareigotų registruoti kainas pagal 2 straipsnio 1 dalies a arba b punktus, sąrašą, nurodydamos kiekvienoje skerdykloje per praėjusius kalendorinius metus paskerstų suaugusių galvijų kiekį, išreikštą vienetais ir, jeigu įmanoma, galvijų skerdenų svoriu tonomis; b) konfidencialų fizinių ar juridinių asmenų, įpareigotų registruoti kainas pagal 2 straipsnio 1 dalies c arba d punktus, sąrašą, nurodydamos per praėjusius kalendorinius metus jų į skerdyklas pasiųstų suaugusių galvijų skaičių ir, jei įmanoma, galvijų skerdenų svorį tonomis; ir c) kainų registravimo regionų sąrašą su kiekvienam regionui pagal 3 straipsnio 4 dalies d punktą taikomais svorio koeficientais. 7 straipsnis Valstybės narės imasi visų būtinų priemonių: - užtikrindamos pranešamų kainų tikslumą, - užtikrindamos šio reglamento nuostatų taikymą ir - taikydamos nuobaudas už kurios nors šio reglamento nuostatos nesilaikymą. 8 straipsnis Reglamentas (EEB) Nr. 3310/86 panaikinamas nuo 1996 m. liepos 1 d. 9 straipsnis Šis reglamentas įsigalioja septintą dieną po jo paskelbimo Europos Bendrijų oficialiajame leidinyje. Jis taikomas kainoms, registruojamoms pradedant savaite, prasidedančia 1996 m. liepos 1 d. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 1996 m. vasario 16 d. Komisijos vardu Franz Fischler Komisijos narys [1] OL L 182, 1987 7 3, p. 29. [2] OL L 67, 1982 3 11, p. 23. [3] OL L 190, 1993 7 30, p. 9. [4] OL L 123, 1981 5 7, p. 3. [5] OL L 106, 1991 4 26, p. 2. [6] OL L 305, 1986 10 31, p. 28. [7] OL L 190, 1993 7 30, p. 8. --------------------------------------------------